runetrust/blame-folketinget-dk huggingface dataset:
Villy Søvndal (SF), 2003-06-03:
Igen: Jeg er en meget stor beundrer af regeringens og også Dansk Folkepartis evne til med den ene hånd at give et forholdsvis lille beløb, mens man med den anden hånd pålægger kommuner og amter at fjerne ikke små beløb, men meget store beløb, og så sige, at summen af de to ting udgør et fremskridt.
Det er jo ikke rigtigt.
Så havde man da ikke indsnævret åbningstiderne, og så havde man ikke nedbragt normeringen, så der var færre voksne til at være i nærheden af det barn, der havde behov for at få brudt den sociale arv.
Der er ingen sammenhæng.
Det var jo derfor, pædagoger og forældre blev meget vrede i et meget stort antal kommuner og nedlagde arbejdet sidste efterår.
Jeg tror, det kommende efterår bliver meget mere dramatisk.
Jeg synes i virkeligheden, at den konservative ordfører svigter den konservative socialminister lidt ved i alt for høj grad at læne sig helt op ad finansministerens betragtninger.
Jeg synes, man kunne forvente, at den konservative ordfører var med til langt mere offensivt at gøre det nemt at være socialminister og give plads til en socialminister.
Det synes jeg måske man skulle overveje lidt hos De Konservative, hvis jeg skulle give et godt råd.
Pia Christmas-Møller (KF), 2003-06-03:
Nej, der er faktisk en meget fin sammenhæng mellem vores taler og vores handlinger og de resultater, vi kan fremvise allerede nu.
Når der kom færre penge til børneområdet, så skyldes det jo, at der var færre børn, og pengene blev overført til folkeskolen.
Så det var en ganske normal flytning fra den ene konto til den anden konto.
Hr. Villy Søvndal ved godt, at det er ægte engagement, der ligger bag den konservative socialpolitik, når det drejer sig om at få brudt den negative sociale arv, og hr. Villy Søvndal ved også godt, at der kommer en handlingsplan en af de allernærmeste dage, i hvert fald inden udgangen af juni måned, som lægger den langsigtede strategi for det her
område.
Pengene er afsat.
Det ved hr. Villy Søvndal også godt.
Der er afsat flere hundrede millioner kroner til området.
Så der er både handling og vilje bag ordene.
... som pludselig vil finde ud af, hvad de har brugt pengene til.
Tove Videbæk (KRF), 2003-06-03:
Det er da glædeligt at høre, at der kommer en plan om det, for vi ved jo, at der er titusinder af børn, der lever i familier, hvor far eller mor eller begge forældre drikker, og hvis ikke man griber ind i de tilfælde, jamen så fortsætter den sociale arv i næste generation og næste og næste generation.
Kit Broholm fra Sundhedsstyrelsen har direkte sagt, at børn i familier, hvor forældre drikker for meget, lever med belastninger, som det er meget svært for et barn at bære, og det nuværende system har ikke mulighed for at støtte de behov, de har
; forudsætningerne for, at børnene får den støtte, de har behov for, er ikke til stede i vores system i dag.
De her børn er optaget af at passe på deres mor og far, og de bliver voksne før tiden, de får simpelt hen ingen barndom, de er travlt optaget af at holde sammen på deres hjem og familie.
Så det glæder mig, at De Konservative kommer med nogle forslag, men jeg ville så forfærdelig gerne allerede nu i dag have haft nogle forslag til, hvad der kan gøres, for vi har jo vidst i meget lang tid, at det her problem eksisterer.
Holger K. Nielsen (SF), 2003-06-03:
Jeg kan da godt forstå, at De Konservative sådan forsøger at puste sig op.
Det er da klart nok og meget forståeligt, men virkeligheden er jo ikke, som den bliver beskrevet af fru Pia Christmas-Møller.
Virkeligheden er jo, at det er Venstre, som kører det her løb, og som konstant tryner De Konservative.
Det er jo ikke bare bag deres ryg, det sker.
I den der tv-film, som statsministeren selv redigerede, ydmyger han jo helt åbenlyst De Konservative for åben skærm, så hele Europa kan se, hvordan den konservative lillebror bliver ydmyget af storebror Venstre.
Derfor synes jeg nu alligevel, at det må give anledning til nogle overvejelser, hvordan et parti, som jeg synes rosværdigt forsøger at formulere sig ideologisk, når det drejer sig om meldinger udadtil, i den praktiske politik får sat nogle meget, meget små fingeraftryk.
Jeg forstår det simpelt hen ikke.
Pia Christmas-Møller (KF), 2003-06-03:
Det er fuldstændig rigtigt, som fru Tove Videbæk siger det: Børn af misbrugsforældre har meget dårlige opvækstbetingelser, mange gange påtager de sig voksenrollen, det er små voksne, som skal bære ansvar, de slet ikke er i stand til.
Det er dybt alvorligt, og det er helt rigtigt, som fru Videbæk siger det, at her har vi virkelig en nøgle til den negative sociale arv.
Vi kommer med et udspil.
Jeg håber, vi kan finde sammen om konkrete resultater i det nye folketingsår.
Allerede nu har man jo lagt forskellige forslag frem, som også allerede er gennemført.
Man har f.eks. givet mulighed for, at den anbringende kommune kan fastholde forbindelsen til barnet, selv om forældrene flytter til en anden kommune.
I det hele taget tror jeg, at koordination og kommunikation i det offentlige sociale system er af afgørende betydning, når disse børn skal hjælpes, hvad de skal.
Frank Jensen (S), 2003-06-03:
Den konservative ordfører var efter min opfattelse meget modig, for fru Pia Christmas-Møller var inde på, hvad Danmark skal leve af i fremtiden, og var inde på nødvendigheden af at satse på forskning og udvikling, hvilket er et synspunkt, vi i Socialdemokratiet fuldstændig deler med fru Pia Christmas-Møller.
Så sagde fru Pia Christmas-Møller, at i øvrigt mente Det Konservative Folkeparti, at regeringen skulle leve op til Barcelona-erklæringen fra 2002 om, at Danmark også skal bidrage til at øge den samlede forskning, så den i 2010 er oppe på 3 pct. af bruttonationalproduktet, og at det offentlige bør stå for 1 pct.
Hvordan er det så gået siden regeringsskiftet?
Vi så jo, at de økonomiske vismænd kritiserede regeringen voldsomt for nogle ganske få dage siden, fordi den offentlige forskning faktisk er faldet fra 2001, hvor den var på 0,71 pct. af BNP, til, at vi i 2003 er nede på 0,66 pct. af BNP.
Jeg forstår godt, vismændene kritiserer
, at regeringen ikke satser på forskning og udvikling.
Og hvis man ser regeringens fremskrivninger på det offentlige forskningsbudget, er problemet jo, at det i 2006 falder til 0,50 pct. Der mangler 7 mia. kr. for, at vi er oppe på Barcelona-målsætningen.
Villy Søvndal (SF), 2003-06-03:
Jeg vil starte med at rose den konservative ordfører for i modsætning til de to store borgerlige partier, Venstre og Dansk Folkeparti, at være opmærksom på den sammenhæng, at når man skærer i den offentlige sektor ved at nedbringe skatten, så får det nogle konsekvenser.
Jeg synes, der er forskel hos De Konservative på den måde, at man ikke i samme omfang som de to store partier flygter fra virkeligheden og nægter den enkle sammenhæng, at så er der færre penge.
Til gengæld synes jeg så, at det kniber lidt med at komme i dybden i analysen.
Den konservative ordfører var meget optaget af at bryde den negative sociale arv.
Fint, det er vi også.
Hvis man så spørger, hvad der har været regeringens faktiske bestræbelser på børneområdet, så kan jeg se tre store: Det ene er, at daginstitutionerne mistede en halv milliard kroner sidste efterår.
Daginstitutionerne er nogle af de bedste til at bryde den sociale arv.
Er det ikke betænkeligt? Det andet er, at de mest udsatte børn er voldsomt klemt i øjeblikket.
I regeringens egen pjece, som rådgiver kommunerne om, hvordan der skal laves budgetter, opfordrer man til at skære netop på det område. Endelig har man pillet ved det boligsociale arbejde, der tager sig af nogle af de mest udsatte børn.
Er der bare ikke meget langt mellem festtalen og så virkeligheden udeomkring i talen her?
Pia Christmas-Møller (KF), 2003-06-03:
Sagt til fru Marianne Jelved: De kommer fra aftalen om »Flere i arbejde«, fra integrationsarbejdet, som blev gennemført efter regeringsdannelsen, og så kommer de fra vores skattelettelsesprogram.
Der er en lang række initiativer, som denne regering har sat i værk, til at øge arbejdsudbuddet
, så det er ikke spor lånte fjer. Men jeg kan godt forstå, at fru Marianne Jelved hæver stemmen.
For hvordan var det lige, da fru Marianne Jelved var økonomiminister?
År for år sagde man, at de offentlige udgifter højst måtte stige med 1 pct.
Men det sprang hvert eneste år, undertiden blev det til mere end det dobbelte.
Denne regering har vist evne og vilje til at styre det offentlige udgiftsbudget.
Det er det, der er tale om, og vi har så reguleret lidt på forventningerne til stigningen i væksten.
Stigningen i væksten er da det, der skal finansiere skattelettelserne, så der er ikke tale om ufinansierede skattelettelser.
Der er ikke tale om uansvarlig økonomi.
Det skal fru Marianne Jelved ikke komme godt af sted med at hævde, for det er ikke sandt.
Marianne Jelved (RV), 2003-06-03:
For det første har SR-regeringen gennemført en økonomisk genopretning af dimensioner gennem 1990'erne med reform på reform.
Vi har ikke drysset pengene ud som milde gaver til højre og venstre.
Derfor har Venstre og De Konservative kunnet overtage næsten den bedste og sundeste økonomi overhovedet i verden.
Og nu drysser Venstre og De Konservative resultaterne ud som milde mannagaver fra himlen af bar frygt for vælgerne.
Det er jo det, det handler om. Det Radikale Venstre har fremlagt et skatteprogram, som kan øge arbejdsudbuddet betragteligt, og det ved fru Pia Christmas-Møller ganske godt.
To forskellige finansministre har regnet på det.
Og hvad får vi nu af bidrag dertil for 10 mia. kr.?
Meget, meget lidt.
Men de 45.000, der er på banen, som fru Pia Christmas-Møller nævnte, kommer fra efterlønsreform, førtidspensionsreform og så et lille input fra et lille skattelettelsesforslag fra Det Konservative Folkeparti.
Det er trist.
Pia Christmas-Møller (KF), 2003-06-03:
Min svartid tillader ikke, at jeg leverer dokumentation for min påstand, men det kan jeg gøre, og jeg vil gerne gøre det til fru Marianne Jelveds benefice.
Med hensyn til skattelettelserne taler jeg om skattelettelser på personskatteområdet i størrelsesordenen 10 mia. kr.
Det tal på de omkring 19 mia. kr., fru Marianne Jelved henviser til, inkluderer virkningerne af skattestoppet, så de to tal hænger nøje sammen.
Det viser den borgerlige regerings profil på skatteområdet.
Jeg vil gerne spørge - når nu fru Marianne Jelved er lige så optaget af arbejdsudbuddet som os: Hvor er det så lige for resten, Det Radikale Venstre kommer med forslag?
Hvad er det lige for resten, De Radikale kunne komme igennem med i den gamle SR-regering på det her område?
Vi har immer væk produceret foreløbig aftaler, som vil indebære en forbedring af arbejdsudbuddet i størrelsesordenen 45.000 personer.
Vi har stadig væk et stykke at gå, det har vi, men vi har dog præsteret et stykke arbejde.
Jeg vil gerne spørge: Hvad er det, Det Radikale Venstre kan komme med?
Marianne Jelved (RV), 2003-06-03:
Det er faktisk næsten grænseløst, hvilket vrøvl der kan siges fra denne talerstol.
Jeg vil gerne bede fru Pia Christmas-Møller dokumentere sine påstande.
Så var det i øvrigt skattelettelserne, jeg skulle op at snakke om.
Finansministeren siger, at det er meget, meget mere end 10 mia. kr.
Det er 19 mia. kr., hørte jeg i går, og jeg så endda en fin figur.
Det er lettelser, som er ufinansierede helt frem til 2010; 19 milliarder danske kroner ud i den blå luft drysset lidt hen over det hele.
Sig mig engang: Hvad er den største udfordring, hvis vi skal bevare et velfærdssamfund, som vi kender det?
Det er en større arbejdsstyrke i de kommende år.
Det Radikale Venstre og Det Konservative Folkeparti er helt enige om, at vi skal se på skattesystemet.
Hvad har Det Konservative Folkeparti brugt sin magt og sin politik til?
Svaret er: Løs glasur ud over hele kagen uden nogen nævneværdig effekt.
Hvornår kommer Det Konservative Folkeparti for alvor på banen på det her område?
Pia Christmas-Møller (KF), 2003-06-03:
Vi har fået fagligheden sat i højsædet i folkeskolen.
Vi har fået gennemført bindende delmål, som skal gøres gældende over hele landet.
Vi har fået sat fokus på fagene historie, sprog, regning og matematik.
Vi har simpelt hen fået den danske folkeskole ind på ret kurs.
Det er Det Konservative Folkepartis fortjeneste.
Selvfølgelig har der været flere med, men vi har kæmpet den sag meget hårdt og intenst gennem mange år. På samme måde på sygehusområdet og skatteområdet.
I dag er det et resultat.
Vi har gennemført skattelettelser i størrelsesordenen 10 mia. kr. til glæde for ganske almindelige familier, der får en skattelettelse i størrelsesordenen 800 kr. om måneden.
Under SR-regeringen fik de en skatteforhøjelse på 500 kr. om måneden.
Sådan er der forskel på borgerlig og venstreorienteret skattepolitik.
Holger K. Nielsen (SF), 2003-06-03:
Jeg vil godt begynde med at rose Det Konservative Folkeparti.
Jeg synes, det er forfriskende, at der er et borgerligt parti, som tør stå ved sine standpunkter, og som erkender, at det er et ideologisk parti, og som også har nogle klare borgerlige holdninger, som partiet slås for.
Vi er uenige med De Konservative, men det er godt for demokratiet, at der er et parti på den borgerlige side, som tør stå ved, at det er et borgerligt parti.
Derfor vil jeg godt spørge fru Pia Christmas-Møller, om det så ikke er lidt underligt, at man er i en regering, hvor man jo konstant bliver trynet i forhold til de standpunkter, man har, og hvor det er storebror Venstre, der slår takten an hele tiden.
Så snart De Konservative har en idé, bliver den jordet med det samme fra Venstres side, hvor Venstres spindoktorer konstant går og bagtaler Det Konservative Folkeparti med det resultat, at De Konservative jo ikke altid har en særlig god pressedækning.
Jeg vil godt høre: Bliver det ikke på et tidspunkt for meget for De Konservative, at man skal være i en regering, hvor man i den grad bliver trynet på de synspunkter, man har, som jeg synes er respektable, men som jeg er uenig i.
Pia Christmas-Møller (KF), 2003-06-03:
Jeg kan forsikre hr. Keld Albrechtsen om, at intentionen, ideen og visionen med dette forslag er at udvide boligomfanget.
Det er simpelt hen ideen, og derfor vil vi også følge det meget nøje.
Skulle det mod forventning ikke ske, er der jo andre håndtag, man kan dreje på.
Derfor kan det ikke udelukkes, at vi vil se også på kravene til grundkapitalen.
Jeg kan garantere, at ideen er at få udvidet den samlede kapacitet; det er formålet.
Pengene skal i Nybyggerifonden og genbruges i så stort et omfang som overhovedet muligt til nyopførelse til flere almennyttige boliger.
Ideen er at få høvlet ned på boligkøen, så der er færre, der er på ventelister.
Keld Albrechtsen (EL), 2003-06-03:
Jeg må sige, at jeg har det ligesom fru Marianne Jelved med det spørgsmål om ventelister.
Jeg tror ikke, det er klogt at sætte Det Konservative Folkeparti til at varetage dem.
Jeg stillede et spørgsmål.
Jeg har trawlet materialet igennem, og det eneste, jeg kan finde, er, at der står, at kommunerne skal betale lige så meget som nu i kommunal grundkapital for at få opført en almen bolig.
Men det er da rent tyveri.
Man tager simpelt hen bare pengene og propper dem ned i statskassen.
Kommunerne skal betale lige så meget som nu, og det er kommunerne, der træffer beslutningen om, hvem der bygger, og derfor bliver der bygget nøjagtig det samme som hele tiden.
I min boligafdeling har kommunen adgang til hver fjerde bolig, det vil sige 100 boliger ud af 400, og hvis de bliver solgt, forsvinder de for kommunen, selv om kommunen har betalt penge til det byggeri for at kunne have den sociale boliganvisning.
Den rettighed beslaglægger man bare.
Det er uden hoved og hale, vil jeg sige til fru Pia Christmas-Møller.
Desværre tillader tiden ikke, at jeg stiller alle mine spørgsmål.
Jeg skal nok vende tilbage og holde Det Konservative Folkeparti i gang hele sommeren med denne sag.
Det tilsagn kan jeg i hvert fald give.
Pia Christmas-Møller (KF), 2003-06-03:
Det kan godt være, at hr. Albrechtsen ikke kan huske, hvad han selv sagde i første runde, men det kan jeg godt.
Hr. Albrechtsen anklagede Det Konservative Folkeparti og den borgerlige regering og undertegnede for, at vi ikke ville de boligløse det godt.
Vi ville indsnævre antallet af boliger, fordi vi ville sætte nogle almennyttige boliger til salg, dersom man ønskede det ude i lokalafdelingerne.
Det hænger jo ikke sådan sammen.
Vores forslag fører til en samlet udvidelse af boligmassen.
I det omfang, man får solgt almennyttige boliger, går pengene ind i Landsbyggefonden, og pengene skal i al overvejende grad bruges til nyopførelser.
Der er altså tale om en samlet udvidelse af boligmassen til glæde for dem, der står i boligkøen.
I 1990'erne var det på sygehusområdet.
Lad os dog se lidt fleksibelt på tingene og ikke så ideologisk, vil jeg sige til hr. Albrechtsen.
Keld Albrechtsen (EL), 2003-06-03:
Fru Pia Christmas-Møller kom med nogle aldeles horrible angreb på venstrefløjens boligpolitik, så jeg vil godt bede hende om at bekræfte, at takket være de aftaler, som blev indgået mellem den daværende socialdemokratisk-radikale mindretalsregering og Enhedslisten og SF, skete der en meget betydelig vækst i antallet af tilsagn til alment nybyggeri i 2002, næsten en fordobling i forhold til, hvad det plejer at være. Men det er så lykkedes regeringen efterfølgende at få kvalt boligbyggeriet i første kvartal i år.
Det vil jeg godt bede fru Pia Christmas-Møller bekræfte.
Der var tilsagnet til alment nybyggeri kommet helt ned på 1.285, og det ser vi jo også afspejlet i, at arbejdsløsheden inden for byggesektoren i øjeblikket stiger.
Fru Pia Christmas-Møller påstår, at de penge, hun vil tage fra boligforeningerne ved at sælge deres boliger, skulle føre til nyt alment byggeri. Hvordan har regeringen tænkt sig det skulle ske?
For jeg har forstået ministerens forslag sådan, at han ikke har tænkt sig at ændre de regler, der gælder for kommunernes beslutning, som de er i dag.
Det vil sige, at det stadig væk er kommunerne, der bestemmer, om der skal bygges og i hvilket omfang.
Det bliver ikke ændret en tøddel, selv om fru Pia Christmas-Møller kommer igennem med sin idé om at sælge de almene boliger.
Så skån os for at høre et angreb på den boligpolitik, vi førte.
Regeringen pyntede sig sidste år med lånte fjer, men de er opbrugt.
Pia Christmas-Møller (KF), 2003-06-03:
Jeg kan af gode grunde ikke vide, hvad der bliver sagt om Det Konservative Folkeparti, når vi ikke er til stede.
Det kan jeg jo ikke, og derfor kan jeg heller ikke forholde mig til det.
Jeg kan derimod forholde mig til de resultater, regeringen som helhed leverer, og vi som Konservative kraftigt har inspireret til.
Jeg kan også sige det, som det er: Vi er faktisk ikke spor kede af, at det nu langt om længe er lykkedes at få folkeskolen skibet ind på en ret kurs.
Det har vi kæmpet for i mere end 20 år.
Nu bliver fagligheden sat i højsædet; nu bliver sprog, historie og matematik sat i højsædet.
Det har vi kæmpet for i årevis, og det er lykkedes med folkeskoleforliget.
Jeg kan ikke græde over, at det er lykkedes os at få vores sundhedspolitik og vores behandlingsgaranti til at blive regeringens politik.
Det er lykkedes.
Det er den politik, der virker på sundhedsområdet.
Jeg kan ikke være ked af eller græde over, at vi har fået sat amternes fremtid på dagsordenen.
Jeg er sikker på, at inden dette årtis udgang har vi fået afviklet amterne. Jeg kan ikke græde over eller være ked af, at det er lykkedes os at få skattelettelser igennem på personområdet.
Det er konservative fortjenester.
Det er konservative værdier og visioner, som er omsat til konkrete handlinger og resultater, og det allerede inden regeringens 2-års-fødselsdag.
Jeg kan ikke forstå, hvordan hr. Keld Albrechtsen kan hævde, at vi får færre boliger, fordi nogle af dem bliver solgt.
De indgår dog i den samlede boligmasse.
Der er tale om, at regeringen med dette forslag, med disse tanker og ideer lægger op til en udvidelse af boligmassen.
Man frigør passiv kapital, som er bundet i det almennyttige byggeri med henblik på at investere disse penge i nybyggeri, og det gør man ved at give lejerne mulighed for at overtage deres egen lejlighed på ejervilkår, hvis de har lyst til det, og hvis den lokale boligafdeling giver lov til det.
Der er intet ekspropriation over dette foretagende; tværtimod er det at give mennesker valgmuligheder.
Men igen fokuserer venstrefløjen altså på problemer.
De vil hellere sende folk ind på ventelister.
Det var præcis det samme problem, vi havde, dengang vi skulle have løst problemerne med ventelisterne til sygehusene; der var man mere optaget af at bekæmpe private sygehuse end at bekæmpe ventelisterne til det offentlige sygehusvæsen.
Præcis på samme måde vil man her hellere have, at de boligsøgende bliver sat ind på en venteliste i nøje hakkeorden frem for at give dem en bolig.
Det er venstrefløjens boligpolitik i en nøddeskal.
Line Barfod (EL), 2003-06-03:
Fru Pia Kjærsgaard kom med en lang opremsning i sin ordførertale, men fru Pia Kjærsgaard glemte at sige, at takket være Dansk Folkeparti kommer de ældre og velfærden til at betale prisen for, at Dansk Folkeparti er kommet til magten.
Det her med at betale prisen er jo hr. Kristian Thulesen Dahls, Dansk Folkepartis politiske ordførers, egne ord.
Det viste sig jo, da Enhedslisten undersøgte det, at i næsten halvdelen af de kommuner, hvor Dansk Folkeparti sidder i kommunalbestyrelsen, stemte Dansk Folkeparti for nedskæringer for de ældre.
Derfor ville det jo være rart at høre fra Dansk Folkeparti, om det også i år er de ældre og velfærden, der skal betale prisen for, at Dansk Folkeparti er kommet til magten.
Jeg kan godt forstå, at fru Pia Kjærsgaard ikke kan lide Enhedslistens undersøgelse.
Dansk Folkeparti har ikke kunnet påvise en eneste fejl i undersøgelsen, og så er det lidt sjov med de eksempler, fru Pia Kjærsgaard nævner om gratis influenzavaccination og helbredstillæg osv., fordi det rent faktisk er nogle forslag, som Enhedslisten har fremsat, og som Dansk Folkeparti derefter overtog og fik igennem i finansloven.
Men det er Enhedslisten, der har fremsat forslagene.
I første omgang blev helbredstillægget jo indført af den socialdemokratiske regering med støtte fra Enhedslisten og SF.
Men jeg mangler at få svar på, om de ældre ude i kommunerne også i år skal betale prisen for, at Dansk Folkeparti er kommet til magten.
Vil Dansk Folkeparti også i år stemme for så stramme kommuneaftaler, at kommunekasserne bliver tomme, og man skærer ned ude i kommunerne?
Vil Dansk Folkeparti også i år ude i kommunerne stemme for nedskæringer for de ældre?
Fru Pia Kjærsgaard sagde jo, at Dansk Folkeparti lægger stor vægt på det sociale område, og man må sige: Ja, Dansk Folkeparti lægger så stor vægt på det sociale område, at det bliver mast fuldstændig fladt!